Diari Oficial de la Generalitat Valenciana


Sumari del DOGV 7621, del 23-09-2015 (2015/7752)

RESOLUCIÓ de 21 de setembre de 2015, del director general de Relacions amb les Corts, per la qual es disposa la publicació de la V addenda al conveni marc subscrit el 27 de gener de 2004 entre la Generalitat i la Fundació Bancària Caixa d'Estalvis i Pensions de Barcelona (Fundació Bancària «la Caixa»), per a la promoció i protecció de la salut.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7621

Data del DOGV
:   23-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7752


Data del document
:   21-09-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de setembre de 2015, del director general de Relacions amb les Corts, per la qual es disposa la publicació de la V addenda al conveni marc subscrit el 27 de gener de 2004 entre la Generalitat i la Fundació Bancària Caixa d'Estalvis i Pensions de Barcelona (Fundació Bancària «la Caixa»), per a la promoció i protecció de la salut. [2015/7752]  
La Generalitat i la Fundació Bancària Caixa d'Estalvis i Pensions de Barcelona (Fundació Bancària «la Caixa») han subscrit, prèvia tramitació reglamentària, el 6 d'agost de 2015, la V addenda al conveni marc subscrit el 27 de gener de 2004, per a la promoció i protecció de la salut.  
  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Comunitat Valenciana de l'esmentada addenda, que ha quedat inscrita en el Registre de Convenis de la Generalitat amb el número 508/2015 i que figura com a annex d'esta resolució.  
  
València, 21 de setembre de 2015.- El director general de Relacions amb les Corts: Antonio Torres Salvador.  
  
  
V addenda al conveni marc entre la Conselleria de Sanitat Universal i Salut Pública i la Fundació Bancària Caixa d'Estalvis i Pensions de Barcelona (Fundació Bancària «la Caixa»), per a la promoció i protecció de la salut  
  
València, 6 d'agost de 2015  
  
Reunits  
D'una part, Carmen Montón Giménez, consellera de Sanitat Universal i Salut Pública de la Generalitat, que actua en nom seu i representació, de conformitat amb el que estableix l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i segons l'article 1 del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell.  
  
I, d'una altra, Marc Simón Martínez, director corporatiu de l'Àrea Social de la Fundació Bancària «la Caixa», entitat domiciliada a Barcelona, avinguda Diagonal, 621, i amb NIF número G-58899998.  
Ambdues parts, en l'exercici de les funcions que tenen legalment atribuïdes, reconeixent-se mútuament les parts, en la qualitat amb què intervenen, capacitat per a subscriure aquesta addenda,  
  
Manifesten  
I. Que la Conselleria de Sanitat Universal i Salut Pública té com a funcions, entre altres, les de la gestió del conjunt de prestacions sanitàries en el terreny de la promoció i protecció de la salut, prevenció de la malaltia, assistència sanitària i rehabilitació que li corresponga en el territori de la Comunitat Valenciana.  
II. Que la Fundació Bancària «la Caixa» té entre les seues finalitats la de donar suport a les actuacions que milloren el benestar de tots els sectors socials, així com la d'impulsar noves iniciatives que aporten un benefici social.  
III. Que en exercici d'aquestes finalitats, la Fundació Bancària «la Caixa» desenvolupa programes que impulsen el suport a la humanització de la salut, partint des del paradigma d'atenció centrada en la persona:  
- Programa CiberCaixa Hospitalàries - Es desenvolupa amb l'objectiu de minimitzar l'impacte de l'hospitalització i de mantindre la integració de la infància hospitalitzada en el seu medi social habitual, en qualsevol àmbit assistencial en què se'l tracte, procurant-li una àrea en què realitzar activitats formatives, lúdiques, d'entreteniment i de comunicació i interrelació amb altres menors o familiars. Com a extensió d'aquest, s'ha desenvolupat el KitCaixa Ingenium. Un recurs que concentra el bagatge de les CiberCaixa Hospitalàries i ofereix, sense eixir de l'habitació, a xiquets i xiquetes, pares i mares una sèrie d'activitats que facen més agradable l'estada en l'hospital, amb jocs pensats especialment per a ells i per a la situació en què viuen.  
  
- Programa Mirem pels seus Drets amb Ulls de Xiquet. Té com a finalitat la millora del benestar emocional dels xiquets i xiquetes durant l'hospitalització a través de la implicació dels professionals en la implementació d'estratègies consensuades basades en l'evidència.  
- Programa per a l'Atenció Integral a Persones amb Malalties Avançades i als seus Familiars. Es desenvolupa en el marc de les línies d'actuació establides en l'Estratègia en Cures Pal·liatives del Sistema Nacional de Salut, en coordinació amb les institucions públiques responsables de l'atenció sanitària del Sistema Nacional de Salut, i té com a objectiu general contribuir a incrementar la qualitat en el suport emocional a aquest col·lectiu.  
IV. Que ambdues parts van subscriure el 8 de juliol de 2013, una addenda al conveni marc de col·laboració en data 27 de gener de 2004, i seguint en aquesta línia de col·laboració, que ambdues parts valoren molt positiva, manifesten la intenció de continuar col·laborant conjuntament i d'establir les bases i accions necessàries per a contribuir a la humanització de la salut des del paradigma d'atenció centrada en la persona.  
  
I amb aquesta finalitat ambdues parts formalitzen la present addenda d'acord amb les següents:  
  
ESTIPULACIONS  
  
Primera. Objecte  
L'objecte de la present addenda és ampliar la col·laboració establida en el conveni marc de col·laboració entre la Conselleria de Sanitat Universal i Salut Pública de la Generalitat i la Fundació Bancària «la Caixa», subscrit, el 27 de gener de 2004, modificat a través de distintes addendes subscrites en els anys 2005, 2006, 2011 i 2013, i que en aquest últim any se'n va prorrogar la vigència fins al 31 de desembre de 2017.  
  
  
Segona. Ampliació del Programa per a l'Atenció Integral a Persones amb Malalties Avançades i als seus Familiars  
El Programa per a Atenció Integral a Persones amb Malalties Avançades i als seus Familiars, té com a objectiu millorar l'atenció de les persones amb malalties avançades i dels seus familiars. Per això s'ha elaborat i implementat un model d'atenció psicosocial que preveu l'atenció a les persones amb malalties avançades des d'una visió integral. Aquest model complementa l'atenció sanitària que s'ofereix en aquests moments des dels equips de cures pal·liatives, amb una atenció dels aspectes psicològics i socials.  
A la Comunitat Valenciana hi ha dos equips:  
- ASPANION (Associació de pares de xiquets oncològics) equip pediàtric, únic en el programa.  
- CARENA: format per 4 psicòlegs.  
  
Aquests equips d'Atenció Psicosocial (EAP) presten suport a nivell hospitalari i domiciliari als hospitals següents:  
- Hospital Universitari i Politècnic la Fe de València.  
- Hospital Clínic de València.  
- Hospital Doctor Peset.  
- Hospital General d'Alacant.  
- Hospital General de Dénia.  
Aquesta actuació a la Comunitat Valenciana s'amplia a través d'un nou equip, Creu Roja Castelló, que se suma als dos equips ja existents (CARENA i ASPANION).  
El nou Equip d'Atenció Psicosocial (EAP) presta suport hospitalari i domiciliari als hospitals següents:  
- Hospital General Universitari de Castelló.  
- Hospital de la Magdalena.  
- Hospital de la Plana.  
La Conselleria de Sanitat Universal i Salut Pública de la Generalitat i la Fundació Bancària «la Caixa», a l'empara de la present addenda, desenvoluparan un pla d'accions conjuntes d'implementació, promoció i difusió del Programa per a l'Atenció Integral a Persones amb Malalties Avançades i als seus Familiars, que desenvolupa la Fundació Bancària «la Caixa».  
A aquests efectes, la Conselleria de Sanitat Universal i Salut Pública podrà facilitar l'assessoria tècnica al mencionat programa, en els termes que s'acorden en el si de la comissió mixta a què es refereix la clàusula quarta del conveni marc. Els acords esmentats o informes arreplegats en les corresponents actes seran remesos a la direcció general competent en matèria d'atenció i comunicació amb el pacient.  
La Fundació Bancària «la Caixa» facilitarà l'accés a la Conselleria de Sanitat Universal i Salut Pública de la Generalitat a la informació de l'evolució del Programa per a l'Atenció Integral a Persones amb Malalties Avançades i als seus Familiars, a la Comunitat Valenciana.  
  
La Fundació Bancària «la Caixa» i la Conselleria de Sanitat Universal i Salut Pública de la Generalitat es comprometen a incorporar, en les activitats de difusió de la present addenda, els respectius logotips, després del consens previ.  
  
Tercera. Obligacions de la Conselleria de Sanitat Universal i Salut Pública  
La Conselleria de Sanitat Universal i Salut Pública es compromet a facilitar, en la mesura que siga possible, en tots els hospitals implicats, els mitjans adequats per a la realització de les activitats dels voluntaris, sense que això li supose cap cost econòmic.  
  
  
Quarta. Personal  
Les obligacions socials i laborals respecte al personal que aporta la Fundació Bancària «la Caixa», correspondran únicament i exclusivament a aquesta, i la Conselleria de Sanitat Universal i Salut Pública serà totalment aliena a les relacions laborals esmentades.  
El personal voluntari haurà d'estar assegurat per mitjà de pòlissa que cobrisca els sinistres del propi voluntariat i els que produïsquen a tercers, en l'exercici de les activitats encomanades, de conformitat amb l'article 6.2.c de la Llei 4/2001, de 19 de juny, del Voluntariat, en relació amb l'article 12.f de la llei esmentada.  
Les persones intervinents en el present acord de cooperació es comprometen a mantindre el secret quant a les dades personals del pacient que afecten la seua intimitat i, en particular, a complir en el que estableix la Llei Orgànica 15/1999, de 13 de desembre, de Protecció de Dades de Caràcter Personal, així com la Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica, i la Llei 10/2014, de 29 de desembre, de la Generalitat, de Salut de la Comunitat Valenciana.  
  
El personal que aporta la Fundació Bancària «la Caixa» estarà degudament identificat amb la targeta d'identificació, especialment dissenyada per a voluntaris per la Conselleria de Sanitat Universal i Salut Pública, a través de l'aplicació informàtica IDENTIFICAT.  
  
Cinquena. Manteniment de les clàusules de l'acord  
Així mateix, les parts estableixen expressament que seran aplicables a aquesta addenda tots els compromisos de les parts regulats en el conveni de 27 de gener de 2004, en tots els seus punts i les seues successives addendes que l'han modificat, sense perjuí del que preveuen els pactes anteriors.  
  
Sisena. Clàusula de no despesa  
L'aplicació i execució d'este acord de cooperació, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Efectes i durada  
El present acord de cooperació produirà efectes a partir de la data de la firma, i en mantindrà la vigència fins al 31 de desembre de 2017.  
  
  
Vuitena. Causes de rescissió  
Seran causes de rescissió del present acord de cooperació:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La desaparició de les circumstàncies que van donar origen a aquell.  
En compliment del que estableix l'article 11.1, lletra f, del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, aquestes causes de resolució suposaran la terminació immediata de les activitats en curs.  
  
Novena. Règim aplicable i jurisdicció  
El present acord de cooperació té naturalesa administrativa i les qüestions litigioses que poguera donar lloc a la seua interpretació i compliment, quedaran sotmeses al coneixement i resolució de la Jurisdicció Contenciosa Administrativa.  
  
Per la Conselleria de Sanitat Universal i Salut Pública,  
La consellera: Carmen Montón Giménez.  
  
Per la Fundació Bancària «la Caixa»,  
El director corporatiu de l'Àrea Social: Marc Simón Martínez.